Diari Oficial de la Generalitat Valenciana


Sumari del DOGV 5404, del 11-12-2006 (2006/14447)

RESOLUCIO de 27 de novembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord d'Intencions entre la Generalitat i l'Organització d'Estats Iberoamericans, amb l'objecte d'establir les bases per al foment de la col.laboració mútua en l'àmbit de la cooperació al desenrotllament.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5404

Data del DOGV
:   11-12-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/14146


Data del document
:   27-11-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Presidència
    * administració regional
    * cooperació administrativa
    * cooperació internacional

RESOLUCIO de 27 de novembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord d'Intencions entre la Generalitat i l'Organització d'Estats Iberoamericans, amb l'objecte d'establir les bases per al foment de la col·laboració mútua en l'àmbit de la cooperació al desenrotllament. [2006/14645]  
Subscrit, després de la tramitació prèvia reglamentària, entre la Generalitat i l'Organització d'Estats Iberoamericans, el 17 d'octubre de 2006, un Acord d'Intencions amb l'objecte d'establir les bases per al foment de la col·laboració mútua en l'àmbit de la cooperació al desenrotllament, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat l'esmentat Acord, que ha quedat inscrit en el Registre de Convenis amb el número 1141/2006, i que figura com a annex d'esta resolució.  
València, 27 de novembre de 2006.. El director general de Relacions amb les Corts i Secretariat del Govern: Antonio V. Peral Villar   
ACORD D'INTENCIONS ENTRE LA GENERALITAT I L'ORGANITZACIÓ D'ESTATS IBEROAMERICANS, AMB L'OBJECTE D'ESTABLIR LES BASES PER AL FOMENT DE LA COL.LABORACIÓ MÚTUA EN L'ÀMBIT DE LA COOPERACIÓ AL DESENVOLUPAMENT  
València, 17 d'octubre de 2006  
REUNITS  
D'una part, Gema Amor Pérez, consellera de Cooperació i Participació de la Generalitat, especialment facultada per a este acte per Acord de 12 de maig de 2006, del Consell.   
I d'una altra, Francisco Piñón, com a secretari general de l'Organització d'Estats Iberoamericans per a l'Educació, la Ciència i la Cultura (OEI), anomenat per Resolució número 4, de la IX Reunió Ordinària de l'Assemblea General de l'OEI, de 28 de novembre de 2002, en el seu nom i representació, conforme al que disposa l'article 12 dels estatuts de l'OEI, i l'article 41.11 del Reglament de l'Organització.  
Els intervinents en la representació que ostenten, reconeixen la capacitat legal suficient per a la subscripció del present acord i, a este efecte,   
EXPOSEN  
I. La solidaritat amb els països més desfavorits és un dels principis bàsics assumits pel Govern Valencià a través del Programa de Cooperació Internacional al Desenvolupament.   
II. El Pla director de la Cooperació Valenciana 2004-2007, aprovat mitjançant un acord de 7 de maig de 2004, del Consell de la Generalitat Valenciana (DOGV núm. 4753, de 14 de maig de 2004), establix, entre els seus objectius, el de potenciar la col.laboració amb els organismes multilaterals de caràcter iberoamericà, com és l'Organització d'Estats Iberoamericans.  
III. El Pla Anual de la Cooperació al Desenvolupament de la Generalitat 2006, aprovat mitjançant un acord de 20 de gener de 2006, del Consell de la Generalitat (DOGV núm. 5.190, de 2 de febrer de 2006), establix que es promouran els acords amb els organismes multilaterals de caràcter iberoamericà, com l'Organització d'Estats Iberoamericans.  
IV. L'Organització d'Estats Iberoamericans per a l'Educació, la Ciència i la Cultura (d'ara en avant, OEI) va nàixer el 1949, sota la denominació d'Oficina d'Educació Iberoamericana, transformant-se en organisme intergovernamental el 1985. És un organisme internacional de caràcter governamental per a la cooperació entre els països iberoamericans, que té com a propòsit fonamental el desenvolupament i l'intercanvi educatiu, científic, tecnològic i cultural dels estats membres, amb l'objecte de contribuir a elevar el nivell cultural dels seus habitants com a persones, formar-los integralment per a la vida productiva i per a les tasques que requerix el desenvolupament integral i enfortir els sentiments de pau, democràcia i justícia social. De la dita organització forma part el Regne d'Espanya en qualitat d'estat membre, i es troba la seua seu central a Madrid, on s'ha firmat l'últim acord de seu entre el Regne d'Espanya i l'OEI a Madrid el 24 de juny de 2004.  
Ambdós intervinents són conscients que és necessari unir esforços i establir estratègies que donen resposta a les necessitats i els drets de la població més desfavorida d'Iberoamèrica, com a forma de col.laboració més adequada per a assolir els objectius plantejats.  
En virtut d'allò que s'ha exposat, els intervinents, reconeixent la capacitat i competència suficients per a intervindre en este acte, procedixen a formalitzar el present document d'acord amb les següents:   
CLÀUSULES  
Primera. Objecte   
El present acord d'intencions té com a finalitat establir les bases per al foment de la col.laboració mútua en l'àmbit de la cooperació al desenvolupament, entre la Generalitat i l'Organització d'Estats Iberoamericans per a l'Educació, la Ciència i la Cultura.  
Segona. Àrees prioritàries d'actuació  
Es consideraran àrees prioritàries de col.laboració les següents:   
. Desenvolupament d'estratègies conjuntes de cooperació en l'expansió i enfortiment de les institucions educatives, científiques, tecnològiques i culturals en Iberoamèrica, així com la seua promoció i difusió.  
. Promoció de la identificació, planificació, organització, execució i avaluació de programes i projectes de desenvolupament i enfortiment d'institucions educatives, científiques, tecnològiques i culturals.  
. Potenciació de l'elaboració, arreplega i consolidació de la informació, així com la difusió d'experiències en relació amb el desenvolupament de programes educatius, científics, tecnològics i culturals, a través d'accions de sensibilització social.   
Tercera. Compromisos dels intervinents  
Ambdós intervinents, de comú acord, es comprometen a:  
1. Coordinar les seues activitats en els països membres de l'OEI, tant a iniciativa pròpia com de les autoritats nacionals, aprofitant la complementarietat que puga existir entre els projectes i recursos de la Generalitat i la presència, experiència i capacitat que puga dur-se a terme amb l'assistència tècnica de l'OEI.  
2. Mantindre una comunicació fluida a fi de coordinar el seu suport a les institucions educatives, científiques, tecnològiques i culturals.  
Els dits compromisos es plasmaran, per part de la Generalitat, en la subscripció dels oportuns convenis singularitzats amb la pròpia OEI, així com, quan siga necessari, amb entitats sense ànim de lucre, públiques o privades, que ambdues institucions designen, en les quals es fixarà l'objecte concret de cada actuació, l'abast de l'aportació econòmica de la Generalitat i el termini de vigència dels dits convenis. Tot això quedarà condicionat a la revisió prèvia i, si és el cas, aprovació dels projectes específics que es presenten, així com a l'existència de quantitats disponibles amb este fi en el pressupost en vigor en la data de la subscripció dels convenis i a la normativa general aplicable en matèria de subvencions.  
Per la seua banda, l'OEI es compromet a col.laborar, prestant el suport tècnic necessari per a l'execució dels projectes aprovats d'acord amb el que disposa el paràgraf anterior, quant a les matèries educatives, científiques, tecnològiques i culturals, a fi d'aconseguir el compliment dels objectius que s'hi prevegen.  
Quarta. Comissió de Seguiment de l'Acord d'Intencions  
Els intervinents integraran una Comissió de Seguiment del present acord, conformada per dos representants de l'OEI i dos representants de la Generalitat, un dels quals assumirà la presidència de la comissió, i els fins de la qual seran:  
I. Avaluar el compliment i donar seguiment als compromisos que s'assumisquen a través dels convenis singularitzats.  
II. Brindar solucions a qualsevol punt que se suscite en l'aplicació o interpretació del present acord o dels convenis singularitzats que se subscriguen.  
III. Reportar i donar a conéixer els intervinents els avanços que s'obtinguen en el compliment de l'objecte d'este acord i dels convenis singularitzats que es deriven.  
IV. Elaborar un informe de les activitats exercides en el marc del present acord.  
La dita comissió es reunirà amb la periodicitat que es requerisca, d'acord amb la naturalesa dels assumptes a tractar, i el seu funcionament es realitzarà basant-se en les regles que la pròpia comissió emeta.  
Quinta. Efectes  
Este acord gaudirà d'efectes des del moment de la seua firma, i tindrà una duració indefinida. Qualsevol de les parts podrà proposar la seua resolució, comunicant-ho a l'altra amb tres mesos d'antelació. En qualsevol cas esta resolució no afectarà les actuacions en curs que continuaran fins a la seua finalització.   
Sexta. Legislació  
Les discrepàncies sorgides sobre la interpretació, desenvolupament o qualsevol altra relacionada amb el present conveni hauran de resoldre's per acord mutu entre les parts, sense que això signifique la renúncia de cap dels privilegis i immunitats dels organismes especialitzats i en el seu acord subscrit entre el Regne d'Espanya i l'OEI.  
I en prova de conformitat amb el contingut del present acord, i perquè així conste, el firmen en dos exemplars en el lloc i la data al principi indicats.   
La consellera de Cooperació i Participació  
Gema Amor Pérez   
El secretari general de l'OEI  
Francisco Piñón